b'\n_START_ARTICLE_\nNora Thorstensen\n_START_SECTION_\nBiografi\n_START_PARAGRAPH_\nNora Marsilia N\xc3\xa6sheim ble f\xc3\xb8dt i Drammen av foreldrene Marisilia N\xc3\xa6sheim f. Andersen og l\xc3\xa6rer Niels N\xc3\xa6sheim. I 1897 giftet hun seg med drammenseren Kristian Bernhard Thorstensen, som jobbet som bankfullmektig._NEWLINE_Nora og ektemannen bodde i en periode i Kristiania, videre i H\xc3\xb8vik, f\xc3\xb8r de i 1910 kj\xc3\xb8pte de villaen \xe2\x80\x9cGrotten\xe2\x80\x9d p\xc3\xa5 Blommenholm hvor de ble boende resten av livet. Sammen fikk de d\xc3\xb8trene Ella (f\xc3\xb8dt i 1904) og Astrid Elisabeth (f\xc3\xb8dt i 1909).\n_START_SECTION_\nLitter\xc3\xa6rt virke\n_START_PARAGRAPH_\nHun var en del av man kaller \xe2\x80\x9cgullalderen\xe2\x80\x9d i norsk barnelitteratur p\xc3\xa5 tidlig 1900-tall, sammen med forfattere som Dikken Zwilgmeyer, Barbra Ring og Julli Wiborg._NEWLINE_Nora Thorstensen debutbok var Jensemand og Ella paa Rud. Fort\xc3\xa6lling for b\xc3\xb8rn, som hun ga ut i 1902 under navnet Nora. \xc3\x85ret etter kom hennes neste bok Da mor var udenlands. Fort\xc3\xa6lling for b\xc3\xb8rn._NEWLINE_Hennes virkelige gjennombrudd som forfatter kom derimot i 1911, med boka Annies hemmelighet p\xc3\xa5 Aschehoug forlag. Boka fikk god kritikk og ble i Morgenbladet omtalt som \xe2\x80\x9ckvikt og muntert fortalt, med en St\xc3\xa6nk av Livsens alvor bakom\xe2\x80\x9d._NEWLINE_Fra 1912 til 1915 ga hun ut fire b\xc3\xb8ker i Grytelill-serien, som ble en stor suksess. Disse hadde unge jenter som m\xc3\xa5lgruppe, og b\xc3\xb8kene f\xc3\xb8lger den bestemte, av og til spontane, men alltid godhjertede, Gyda \xe2\x80\x9cGrytelill\xe2\x80\x9d i overgangen fra barn og til ungdom. Grytelill-b\xc3\xb8kene best\xc3\xa5r av Grytelill og hendes br\xc3\xb8dre, Anstandsdamen paa H\xc3\xb8in\xc3\xa6s, Eneste hane i kurven og Vikaren._NEWLINE_I en anmeldelse av boka Vikaren, hvor Grytelill skal konfirmeres og f\xc3\xa5r jobb som vikarl\xc3\xa6rer, kan vi lese at \xe2\x80\x9cDet er slik vi gjerne vil ha vore barneb\xc3\xb8ker: at milj\xc3\xb8et l\xc3\xa6gges saa n\xc3\xa6r det daglige livs opplevelser som mulig, men herav skapet noget de unge kan vokse paa, noget som forstaaelse, hjertelag og v\xc3\xa6kker sansen for det gode\xe2\x80\x9d._NEWLINE_Den neste serien av b\xc3\xb8ker, Vimsen-b\xc3\xb8kene, er rettet mot et litt eldre publikum av unge jenter, og leseren f\xc3\xb8lger Snefrid Sang med kallenavnet \xe2\x80\x9cVimsen\xe2\x80\x9d. I f\xc3\xb8rste bok Vimsen bor Snefrid hos sin tante Trine sammen med sine s\xc3\xb8sken Dagfin, Rose og Vilheim fordi foreldrene deres er d\xc3\xb8de. Snefrid f\xc3\xb8lges fra hun er 13 \xc3\xa5r til hun er voksen, gjennom b\xc3\xb8kene Vimsen, Sn\xc3\xb8frid, kj\xc3\xa6resten min, Roses bryllup, Sneballen og Vimsens forlovelse._NEWLINE_Thorstensens stil var inspirert av Dikken Zwilgmeyers, med sammensatte karakterer som pr\xc3\xb8ver og feiler i \xc3\xa5 tilpasse seg samfunnets normer, men som alltid er gode p\xc3\xa5 bunn. I de fleste b\xc3\xb8kene hennes f\xc3\xb8lger leseren unge jenter fra barn til ungdom, og man m\xc3\xb8ter temaer som moral, barneoppdragelse, fattigdom og sosial status._NEWLINE_Forfatterskapet hennes var viktig for utviklingen av popul\xc3\xa6rlitteratur for jenter, og hun var en vesentlig del av etableringen av ungpikeromaner som litter\xc3\xa6r sjanger. I boka Hundre \xc3\xa5rs barndom roser ogs\xc3\xa5 Jo Tenfjord spr\xc3\xa5ket hennes, og sier at \xe2\x80\x9cNora Thorstensen hadde p\xc3\xa5 sitt beste et livfullt og fargerikt spr\xc3\xa5k som virker forbl\xc3\xb8ffende moderne den dag i dag\xe2\x80\x9d._NEWLINE_En rekke av b\xc3\xb8kene hennes ble relansert i modernisert utgave av Gunvor Fossum i 1945.'